S-1/2012

Mál þetta, sem dómtekið var þriðjudaginn 18. janúar sl., hefur lögreglustjórinn á Akureyri höfðað með tveimur ákærum á hendur X:

Ákæra, útgefin 5. janúar 2012, mál nr. S-1/2012

Með þessari ákæru er X ákærður;

„fyrir umferðalagabrot, með því að hafa mánudaginn 5. desember 2011, ekið bifreiðinni [...], undir áhrifum fíkniefna (í blóði mældist tetrahýdrókannabínól 5,9 ng/ml.) og sviptur ökurétti, frá heimili sínu að [...], niður í miðbæ Akureyrar og síðan þaðan meðal annars um Borgarbraut, uns hann var stöðvaður af lögreglu við verslunina Strax að Borgarbraut 1 á Akureyri.

Telst þetta varða við 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

Ákæra, útgefin 5. janúar 2012, mál nr. S-2/2012

Með þessari ákæru er X ákærður;

„fyrir fíkniefnalagabrot, með því að hafa föstudaginn 16. desember 2011 verið með í ræktun á heimili sínu, þegar lögreglan hafði þar afskipti af honum 25 kannabisplöntur.

Telst þetta varða við 2. gr., sbr. 4. gr., 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13. 1985, sbr. lög nr. 82, 1988 og 68, 2001 og 2. gr., sbr. 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta upptöku á plöntum sem lögreglan lagði hald á og tilgreindar eru í efniaskrá nr. 21.852 og tveimur blómalömpum, fiskabúri, tjaldi og blómapottum sem lögreglan lagði hald á og ákærði notaði við ræktunina, allt samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði fer fram á vægustu refsingu sem lög leyfa.

Með heimild í 1. mgr. 169. gr. laga nr. 88, 2008 um meðferð sakamála voru ofangreind ákærumál sameinuð.

I.

Ákærði, X, hefur fyrir dómi skýlaust játað að hafa gerst sekur um þá háttsemi sem honum er gefið að sök í lýstum ákærum.

Með játningu ákærða, sem ekki er ástæða til að efa að sé sannleikanum samkvæm og kemur heim og saman við rannsóknargögn málsins, er nægilega sannað að hann hafi gerst sekur um þá háttsemi sem lýst er í ákærum og er þar rétt heimfærð til laga. Verður dómur lagður á málið án frekari sönnunarfærslu með heimild í 164. gr. laga nr. 88/2008 um meðferð sakamála.

II.

Ákærði, sem er 25. ára, hefur áður sætt refsingum samkvæmt vottorði sakaskrár ríkisins. Hann var þannig árið 2005 dæmdur í 3 mánaða skilorðsbundið fangelsi til þriggja ára fyrir auðgunarbrot. Á árunum 2005 til 2010 var ákærða þrívegis gert að greiða sektir vegna brota gegn ávana- og fíkniefnalöggjöf og fyrir brot á umferðarlögum, síðast í desember 2010, en þá var hann jafnframt sviptur ökurétti í 12 mánuði vegna fíkniefnaaksturs. Þann 31. október sl. var ákærði dæmdur í þriggja mánaða skilorðsbundið fangelsi til þriggja ára fyrir þjófnaðarbrot, en jafnframt var honum gert að greiða sekt fyrir brot gegn ávana- og fíkniefnalöggjöf. Loks var ákærði þann 12. desember sl. dæmdur í 6 mánaða fangelsi, en þar af voru 5. mánuðir skilorðsbundnir í 3 ár, fyrir endurtekin þjófnaðarbrot og brot gegn ávana- og fíkniefnalöggjöfinni. Fyrri skilorðsdómur ákærða var dæmdur upp, en brotin framdi hann fyrir uppkvaðningu hans og var því um hegningarauka að ræða við dóminn frá 31. október sl.

Í því máli sem hér er til umfjöllunar hefur ákærði gerst sekur um fíkniefnaakstur og brot gegna ávana- og fíkniefnalöggjöfinni. Í samræmi við ákvæði 60. gr., sbr. 78. gr. hegningarlaga ber að taka upp skilorðshluta dómsins frá 12. desember sl. og gera ákærða refsingu í einu lagi með þeim brotum sem hér eru til umfjöllunar. Refsing ákærða þykir með hliðsjón af 1. mgr. 77. gr. laga nr. 19, 1940 og lýstum sakarferli hæfilega ákveðin fangelsi í sjö mánuði og 260.000 króna sekt til ríkissjóðs. Eftir atvikum og með hliðsjón af ákvæðum 70. gr. og 74. gr. hegningarlaganna þykir fært að fresta fullnustu fimm mánaða af refsingunni og skal sá hluti niður falla að liðnum þremur árum frá uppkvaðningu dómsins að telja haldi ákærði almennt skilorð 3. mgr. 57. gr. hegningarlaganna. Ákærði skal sæta 18 daga fangelsi greiði hann ekki sektina innan fjögurra vikna frá birtingu dómsins að telja.

Með vísan til 101. gr. og 102. gr. umferðarlaga og þar sem um ítrekun er að ræða ber að svipta ákærða ökurétti í tvö ár frá birtingu dómsins að telja.

Að kröfu ákæruvalds og með vísan til framangreindra laga- og reglugerðarákvæða skulu gerðar upptækar til ríkissjóðs þær plöntur sem lýst er í ákæru, en einnig þau tæki og tól sem lögreglan lagði hald og ákærði notaði við greinda ræktun, þ.e. tveir blómalampar, fiskabúr, tjald og blómapottar.

Af kröfu ákæruvalds og með vísan til 1. mgr. 218. gr. laga nr. 88, 2008, ber að dæma ákærða til að greiða allan sakarkostnað, en samkvæmt yfirlit lögreglustjóra nemur sá kostnaður 70.859 krónum.

Dóminn kveður upp Ó-kk-nf Ó-kk-nf héraðsdómari.

D ó m s o r ð :

Ákærði, X, sæti fangelsi í sjö mánuði, en fresta skal fullnustu fimm mánaða af þeirri refsingu og skal sá hluti niður falla að liðnum þremur árum frá uppkvaðningu dómsins að telja haldi hann almennt skilorð 3. mgr. 57. gr. almennra hegningarlaga nr. 19, 1940.

Ákærði greiði 260.000 króna sekt til ríkissjóðs og komi 18 daga fangelsi í stað sektarinnar verði hún eigi greidd innan fjögurra vikna frá birtingu dóms að telja.

Ákærði er sviptur ökurétti í tvö ár frá birtingu dómsins.

Ákærði sæti upptöku á 25 plöntum sem tilgreindar eru í efnaskrá nr. 21.852, en einnig tveimur blómalömpum, fiskabúri, tjaldi og blómapottum.

Ákærði greiði 70.859 krónur í sakarkostnað.